Ezopove bájky

P e s  a  l e v

 Pes sa jedného dňa rozhodol, že sa vyberie do džungle a zistí, čo tam je. Ešte nikdy v džungli nebol a nevedel, aké zvieratá tam žijú. Ani mu na um nezišlo, že by mal byť opatrný. V jeho domove ho pokladali za skvelého lovca. Uštval a zabil veľa všelijakých zvierat. Bol si istý, že aj v džungli sa ho budú všetky zvieratá báť.

 Onedlho uvidel pred sebou leva. Ešte nikdy nijakého leva nevidel a tak sa ani trošku nezľakol. Pomyslel si, že aj toto veľké zviera sa stane jeho korisťou. Pes chvíľu kráčal za levom. Potom sa rozbehol, a keď bol tesne za ním, pripravil sa na skok.

 Vtedy sa majestátne zviera obrátilo a uprelo na svojho protivníka pohľad. Psa čosi varovalo, že zver, ktorý stojí pred ním, je oveľa silnejší a neľútostnejší ako zvieratá, ktorá doposiaľ stretol. Obe zvieratá sa chvíľu premeriavali očami. Potom lev otvoril papuľu a zareval. Pes ešte nikdy nepočul taký hrozný zvuk. Rev leva sa niesol pomedzi stromy. Pes sa od strachu nevládal ani pohnúť, nemohol odtrhnúť zrak od krvilačných tesákov. Uvedomil si tiež, akú má lev mohutnú hruď. Vtedy sa otočil a dal sa na útek.

 Bežal džungľou, ako najrýchlejšie vládal, srdce mu divo bilo. Mal iba jedno želanie - aby bol čo najďalej od zvera, ktorý tak hrôzostrašne reve a má také strašné zuby. Líška, ktorá celú scénu pozorovala, sa nahlas zasmiala a zavolala za upaľujúcim psom: "Veľa ti nebolo treba, aby si zutekal, milý priateľ!"

 POUČENIE:

 Skôr, ako sa pustíme do zápasu, mali by sme o súperovi vedieť čo  najviac.

 M y š  a  b ý k

 Bezočivá myška sa priblížila k býkovi, keď sa pásol. Zrazu vyrazila vpred a uhryzla ozrutné zviera do nosa. Býk zaručal od prekvapenia a zlosti. Myška sa zvrtla a utekala preč. Býk sklonil hlavu a vyrazil za drobným stvoreniatkom. Zdalo sa, že býk už-už myšku dochytí a naberie na rohy, no maličké zvieratko dobehlo k svojej diere v múre a vhuplo dnu.

 Býk pred dierou fučal, hrabal kopytami a vyzýval myš, aby vyšla von a postavila sa mu zoči-voči. Myš sa mu však vysmiala. To bolo na býka priveľa! Ustúpil pár krokov, rozbehol sa a udrel hlavou do múru. A potom znova a znova. Pevný múr sa však ani nezachvel. Zato býka hlava poriadne bolela. Zatmelo sa mu pred očami a klesol na kolená.

 Na toto myška čakala. Keď sa vyčerpaný býk zvalil na zem a hlavu mal len kúsoček od jej diery, vyletela von a znova ho uhryzla do nosa! Tentoraz sa býkovo zlostné ručanie nieslo široko-ďaleko ponad polia. Býk sa pozviechal a chcel myš udupať. No bol priveľmi pomalý. Myš už znova bola vo svojej diere.

 Býk ručal a dupotal nohami, až sa triasla zem. Viac urobiť nemohol. myška z bezpečného úkrytu v múre zapišťala tenkým hláskom: "Vieš, ani tí najväčší siláci nemusia vždy vyhrať."

 POUČENIE:

 Telesná veľkosť a sila nie sú vždy rozhodujúce.

 P e s  a  k ú s o k  m ä s a

 Pes našiel veľký kus mäsa a niesol ho v zuboch, že si ho niekde v pokoji zje.

 Prišiel k potoku, ponad ktorý viedla lávka, a pustil sa po nej na druhú stranu. Uprostred zastal a pozrel sa dolu. Z vodnej hladiny naň hľadel jeho vlastný odraz. Pes si neuvedomil, že vidí seba. Myslel si, že pozerá na iného psa s kusiskom mäsa v pysku.

 "Jeho mäso je väčšie ako moje," pomyslel si závistlivo. "Vytrhnem mu ho a ujdem." A tak otvoril papuľu a pustil svoje mäso. Mäso čľuplo do potoka a kleslo ku dnu - a psovi neostalo nič.

 POUČENIE:

 Uspokoj sa s tým, čo máš.

 V r a n a  a  k r č a h  s  v o d o u

 Už veľa dní bez ustania pálilo slnko a krajina bola vysušená a horúca. Zoslabnutá vrana krúžila nad krajinou a márne hľadala, čoho by sa napila. Vedela, že ak čoskoro nenájde vodu, zomrie od smädu.

 Keď stratila všetku nádej, zosadla na zem. Tu jej do oči udrela akási vec na kôpke kamenia. Vrana k nej pomaly priskackala - tá vec bol starý krčah. Vrana doň zvedavo nazrela a zo zobáka sa jej vydralo prekvapené zakrákanie. Na dne krčaha bola voda!

 Vrana dychtivo vopchala hlavu do krčaha, no mala prikrátky zobák, na vodu nedočiahla. Vedela, že keby krčah prevrátila, voda by jednoducho vytiekla a vsiakla do zeme.

 Vtom vrane čosi zišlo na um. Zobákom začala zbierať zo zeme kamienky a hádzať ich do krčaha. Ako kamienkov na dne pribúdalo, tak sa zvyšovala aj hladina vody, až sa z nej vrana mohla poľahky napiť.

 POUČENIE:

 Núdza človeka naučí, ako si poradiť.

 V l k  a  k o z a

 Prefíkaný vlk pozeral na kozu, ako si na skale uštipkáva z trsov trávy. "Z teba by ale bola dobrá večera," pomyslel si a pažravo sa oblizol.

 Vlk sa zakrádal bližšie a túžobne hľadel na kozu. Ani zďaleka však nemal také šikovné nohy ako jeho vyhladnutá obeť. Nemohol ani pomyslieť, že by vyliezol na strmé bralo a kozu prepadol. Musí nájsť spôsob, ako kozu presvedčiť, aby zišla dole.

 "Dobré ráno, kozička," zvolal vlk čo najprívetivejšie "Dávaj, prosím ťa, pozor. Si strašne vysoko, a je to veľmi nebezpečné. Mrzelo by ma, keby sa ti niečo stalo. Vieš čo, zíď sem dolu, tu je svieža a zelená trávička. Poslúchni radu priateľa."

 Ale koza sa nedala oklamať. Pozrela na vlka a potriasla hlavou. "Mňa veru neprekabátiš," odpovedala mu. "Ty sa čerta staráš, či tráva, čo jem, je svieža a zelená, alebo stará a zoschnutá. Ty ma chceš zjesť!"

 POUČENIE:

 Nie každý, kto sa ti zalieča, je tvojím priateľom.

 V o l y  a  v o z

 Dva voly ťahali po ceste naložený voz. Bola to drina. Cesta bola samá diera a kopcom naložený voz sa sotva hýbal. Voly museli napínať všetky sily, aby ako-tak pokročili.

 Voz za nimi stále frfľal a sťažoval sa. Kolesá mu vŕzgali a škrípali. Jeden z volov už nevládal dlhšie znášať nepríjemný hluk, čo robil voz za jeho chrbtom. Obrátil hlavu ponad boľavé plece a povedal: "Čo sa sťažuješ? Veď všetko robím ja s mojím bratom!"

 POUČENIE:

 Najviac kričia tí, čo najmenej robia.

 H e r k u l e s  a  p o v o z n í k

 Istý človek viedol voz s koňom po rozbahnenej ceste. Kolesá uviazli hlboko v blate. Muž zostúpil z kozlíka a len tak očistom skúšal voz potlačiť, no nepomohlo to. Voz sa ani nepohol. Človek zdvihol hlavu a zúfalo zvolal: "Vari sa mi musí všetko zlé prihodiť?! Prečo mi niekto nepríde na pomoc? Kde je napríklad mocný Herkules? Je to najsilnejší človek na svete. Kde je práve teraz, keď ho potrebujem?"

 Herkules začul, že ho niekto volá, a išiel sa pozrieť, čo od neho chce. "Prestaň nariekať a zapri sa do voza," povedal povozníkovi prísne. "Ako môžeš čakať pomoc od iných, keď si sám nevieš pomôcť? Ak ukážeš, že rád urobíš svoj diel práce, aj ja ti pomôžem."

 POUČENIE:

 Ostatní pomôžu tomu, kto sa sám chytí roboty.

 M e s i a c  a  j e h o  m a ť

 Mesiac bol rúči mládenec, no pochytila ho márnivosť a chcel vyzerať ešte krajšie. Požiadal matku, aby mu ušila šaty, v ktorých by sa mohol prechádzať po oblohe. Na jeho prekvapenie matka smutne pokrútila hlavou.

 "Žiadaš odo mňa, čo ti nikdy nemôžem splniť," riekla. "Prečo nie?," fňukal sklamaný mesiac. V tej chvíli mu na šatách záležalo viac, ako na čomkoľvek inom na svete. "Porozmýšľaj trochu," poradila mu matka, "a potom uvidíš, že ti nikdy nemôžem ušiť šaty, čo by ti boli dobré." "Prečo nie?", vypytoval sa mesiac nástojčivo.

 "Pretože si vždy iný," odvetila matka. "Niekedy si taký tenký, že poľahky prekĺzneš popod zatvorené dvere. A inokedy si zasa taký okrúhly, že si ťa ľudia mýlia s bochníkom syra. Medzičasom si ani tučný, ani tenký, ale každý deň iný."

 POUČENIE:

 Ťažko je vyhovieť tomu, kto chce zakaždým niečo iné.

 N e n á s y t n á  l í š k a

 Pastieri si každé ráno skryli jedlo do dutiny v strome. Potom sa pustili za ovcami na pašu. Všimla si ich líška. Niekoľko dní ich pozorovala z úkrytu, kým nezískala istotu, že si po jedlo prídu až o niekoľko hodín.

 Raz ráno líška zasa sledovala pastierov, ako si odkladajú jedlo a potom odchádzajú. Vyčkala, kým sa stratia z dohľadu, a rozbehla sa k dutému stromu. Otvor v kmeni bol síce úzky, ale keď stiahla brucho, pretisla sa dnu. Ihneď sa pustila so jedenia. Jedla a jedla, kým vládala. Potom sa chcela pretisnúť cez otvor von, ale na svoje zdesenie zistila, že to veru nepôjde. Tak sa nažrala, že sa jej brucho vydulo ako balón. Nech sa namáhala ako chcela, vtiahnuť brucho nevládala.

 Bola v pasci. Začala tak zavýjať, až ju začula jej kamarátka a pribehla k stromu. "Pomôž mi," vzlykala líška. "Tak som sa najedla, že sa nemôžem pretisnúť von." "Môžeš urobiť len jedno," povedala jej priateľka, potriasajúc hlavou. "Čo?" spýtala sa líška dychtivo. "Musíš počkať, kým ti spľasne brucho, až potom budeš môcť zasa vyjsť von."

 POUČENIE:

 Aj dobrého veľa škodí.

 S o m á r  a  j e h o  t i e ň

 Pútnik si najal somára, aby ho odniesol do susedného mesta. S majiteľom sa dohodol na cene. "Má to iba jednú nevýhodu," vysvetľoval majiteľ. "Ak somára podchvíľou nepodurím palicou, pôjde veľmi pomaly. Ty si naň vysadni a ja pôjdem za ním s palicou až do mesta."

 Bol mimoriadne horúci deň, no cesta ubiehala rýchlo. Na poludnie, keď slnko najväčšmi pripekalo, zastali, že si oddýchnu. "Sadnem si do somárovho tieňa," povedal pútnik, zliezajúc zo somára. "Kdeže," odvrkol mu somárov pán. "Tam budem oddychovať ja. Iný tieň tu široko-ďaleko nie je."

 "Ja som si najal somára, tak v tieni budem sedieť ja," škriepil sa pútnik. "To teda nie," skríkol majiteľ. "Najal si si somára, nie jeho tieň. Ten patrí mne." Majiteľ somára sa tak rozohnil, že pútnika posotil. Ten mu to vrátil. Potom majiteľ pútnika udrel. Ten mu to zasa odplatil. V okamihu stáli proti sebe ako dva kohúty a zúrivo sa do seba pustili. Somára prestalo baviť pozerať sa, ako sa dvaja ľudia bijú o jeho tieň, a rozbehol sa k vŕšku. Čoskoro zmizol z dohľadu a svoj tieň si vzal so sebou.

 POUČENIE:

 Kde sa dvaja bijú, tretí vyhráva.

 C h l a p e c  a  v l k

 Po lúke sa potuloval vlk a hľadal si dačo pod zub. Na lúke sa hral chlapec, a keď zbadal vlka, chcel sa rozbehnúť preč. No uvedomil si, že vlk by ho raz-dva dochytil, a tak sa radšej ukryl vo vysokej tráve. Vlk onedlho našiel chlapcov úkryt. S vycerenými zubmi skočil k dieťaťu. "Prosím ťa, vlk, nezjedz ma," zaprosil chlapec, trasúc sa na celom tele. Vlk zaváhal. Pôvodne chcel chlapca zabiť a zjesť, no v duchu uznal, že v ten deň už chytil a zjedol celú kopu menších zvierat a nie je až taký hladný. Rozhodol sa, že si s vystrašeným dieťaťom radšej zažartuje.

 "Teda dobré," povedal a oblizol si pysky. "Ušetrím ti život, ak mi povieš tri tvrdenia, ktoré sú pravdivé a nemožno s nimi nesúhlasiť." Chlapec začal bleskovo rozmýšľať, lebo vedel, že jeho život závisí od troch odpovedí. "Nuž," začal pomaly, "škoda, že si ma uvidel." "To je pravda," súhlasil vlk. "Jedná odpoveď je tvoja." Chlapec pokračoval s väčšou sebadôverou: "Škoda, že som sa ti dal uvidieť." "Aj to je pravda," prikývol vlk. "Už máš dve odpovede z troch. Všetko závisí od tvojho tretieho výroku." "Po tretie," povedal chlapec náhlivo, "ľudia neznášajú vlky, lebo bez príčiny napádajú ovce." Vlk dlho mlčal. Chlapec si pomyslel, že bol azda prismelý. No tento vlk nebol voči nemu zaujatý. "Myslím, že z tvojho hľadiská je to pravda," pripustil. "Zvládol si skúšku, môžeš ísť."

 POUČENIE::

 Nezaujatý človek sa vždy usiluje posúdiť vec zo všetkých  hľadísk.

 L í š k a  a  č e r n i c o v ý  k e r

 Líška bola ustatá a hladná. Celý deň sa túlal po lese a zháňala si potravu. Teraz sa vracala domov a nemala najmenšiu chuť niečím sa zdržiavať. Prišla k živému plotu, čo stál na ceste k jej brlohu. Bolo treba ísť popri ňom a nájsť dieru, cez ktorú sa dalo preliezť. Líška však bola priveľmi unavená a znechutená a nechcelo sa jej dieru hľadať. Rozhodla sa, že sa nejako prepchá cez krovie.

 Skočila cez jarok k živému plotu. No pošmykla sa a zúfalo sa zakvačila labami o černicu, aby nespadla. Ker ju však škaredo poškriabal. "Lepšie by som bola urobila, keby som bola spadla, ako od teba čakala pomoc," zahundrala trpko. "Máš mať viac rozumu a nechytať sa černice," odvetil jej živý plot.

 POUČENIE:

 Nečakaj pomoc od toho, kto ti nemôže pomôcť.

 L í š k a  a  h r o z n o

 Líška bežala cez pole v zlatistom slnečnom dni. Končisté uši mala nastražené, vetrila nosom, či nezachytí známky nebezpečenstva. Ľudia ju nemali radi. Zastala na kraji vinohradu. Po drevených koloch sa popínali stovky viničov. Z nich viseli obrovské strapce šťavnatého hrozna.

 "Uchmatnem si z nich, kým príde gazda," pomyslela si líška. Natiahla sa a chňapla po najbližšom strapci. Bol však privysoko. Vrčiac od zúrivosti cúvala, rozbehla sa, vyskočila do vzduchu a klapla mocnými čeľusťami. Zasa sa minula! Vyla od zlosti a skúšala to znova a znova. Celú hodinu behala a skákala, no hrozno nedočiahla. Napokon sa vzdala a odtiahla sa preč. "Veď ja to hrozno vlastne vôbec nechcem," mrmlala si pre seba. "Určite je kyslé a zlé."

 POUČENIE:

 Keď niekedy nemôžeme získať to, čo sme chceli, tvárime sa, že  sme o to vlastne vôbec nestáli.

 D i v i a k  a  l í š k a

 Líška bežala lesom. Vôbec si nevšimla, aký je tam pokoj. Nepočula zvuky zápasiacich zvierat, nepočula ani poľovníkov, hľadajúcich korisť. "Aké je to krásne," pomyslela si. Po chvíli pribehla k diviakovi. Ten si usilovne ostril kly o strom. Líška zastala a pozorovala ho. "Si ty ale hlupák," utrúsila. "Prečo si ostríš kly? Vôbec ti to netreba. Dnes je v lese úplný pokoj. Ani poľovníkov sa nemusíš báť."

 "Možno máš pravdu," zagrúlil diviak, no kly si brúsiť neprestal. "Ale čosi ti poviem: Keď sa ocitnem v nebezpečenstve, musím byť hneď pripravený na obranu. Lebo potom nebudem mať čas nabrúsiť si kly."

 POUČENIE:

 Buď vždy na všetko pripravený.

 P e s  a  z a j a c

 Zajac sa spokojne hral na poli, keď tu k nemu pribehol poľovnícky pes. Zajac zapišťal od strachu, lebo si myslel, že pes ho zabije. Pes po ňom chňapol hroznými zubiskami. Zajac zavrel oči a čakal to najhoršie. No na jeho veľké prekvapenie ho pes nepohrýzol. Namiesto toho prestal vrčať a cvakať zubmi. Zajac otvoril oči a pozrel na psa.

 "Poď sa so mnou hrať," volal ho pes, vrtiac chvostom. "Kdeže," odvrkol zajac. "Ani mi na um nepríde." "Prečo?" spýtal sa pes sklamane. "Pretože neviem, čo si mám o tebe myslieť," odvetil zajac. "Ak si môj priateľ, prečo ma chceš uhryznúť, a ak si môj nepriateľ, prečo sa chceš so mnou hrať?

 POUČENIE:

 Očakávame od ľudí, že nám ukážu svoju pravú tvár.

 K o m á r  a  b ý k

 Komár bol síce malý, no veľa si o sebe namýšľal. Jedného dňa, keď ustal z lietania, sadol na roh obrovskému býkovi, ktorý sa pásol na lúke. Býk sa pásol, drobnučkého komára si ani nevšimol. Komár si oddýchol na slniečku a nabral sily na ďalšiu cestu. Skôr ako odletel, zdvorilo sa prihovoril býkovi:

 "Žiaľ, už musím odísť. Ďakujem, že si mi dovolil oddýchnuť si na tvojom rohu. Rád by som ešte ostal a porozprával sa s tebou, ale už naozaj musím ísť."

 "Mne je celkom jedno, čo urobíš," zaručal býk. "nevšimol som si ťa, keď si prišiel, a nezbadám ani, že ťa nebude."

 POUČENIE:

 Často sa sami sebe vidíme dôležitejší ako iným.

 Prasa  a ovca

 Prasaťu sa raz podarilo ujsť z chlieva. Pripojilo sa k čriede oviec na lúke. Jedna ovca sa s prasaťom spriatelila a dovolila mu ostať s nimi.

 Potom však prišiel gazda. Keď uvidel prasa, schytil ho a niesol preč. "Vezmem ťa k mäsiarovi," povedal. V tej chvíli začalo prasa strašne kvíkať, mykalo sa a usilovalo ujsť. Pasúce sa ovce to veľmi prekvapilo. "Čo robíš taký krik?" spýtala sa jedna z nich. "My takto nevyčíňame, keď nás gazda nesie preč." "Vy asi nie," zakvičalo prasa. "Ale odo mňa chce gazda oveľa viac ako od vás. Od vás chce len vlnu, ale odo mňa mäso."

 POUČENIE:

 Nemali by sme robiť závery, kým nepoznáme celú pravdu.

 M e s t s k á  m y š  a  p o ľ n á  m y š

 Poľná myš smutne pozorovala, ako si jej priateľka mestská myš balí kufre. Mestská myš strávila niekoľko neveľmi šťastných dní u poľnej myši pod živým plotom na kraji poľa. "Chúďa," povedala mestská myš poľnej ľútostivo. "Žiješ tu tak biedne, živíš sa len korienkami a obilím. Poď so mnou do mesta a uvidíš, čo je to dobrý život."

 Dve drobnučké zvieratká sa vydali na dlhú cestu do veľkomesta, kde žila mestská myš. Najprv sa život v meste videl poľnej myške naozaj úžasný. Ešte nikdy nevidela dobroty, aké tam boli v komore. Práve sa pustila do ďatlí a fíg, keď sa otvorili dvere. "Rýchlo!" vypískla mestská myš v panike. "Musíme sa skryť do diery." V okamihu sa poľná myš tlačila so svojou priateľkou v malej tmavej diere. Bolo tam tesno a horúco. Po dlhej chvíli povedala mestská myš, že už môžu bezpečne vyjsť z úkrytu. Myšky sa vrátili do komory, povystierali si zmeravené nohy a ponatriasali pokrútené chvostíky. Poľná myš sa celá vystrašená znova pustila do figy. No kým do nej stihla zahryznúť, dvere sa znova otvorili.

 "Rýchlo! Do úkrytu!" vypískla mestská myš. A poľná myš sa opäť tlačila v úzkej diere na svoju priateľku, nemohla ani myknúť fúzmi a srdce jej divo bilo. "Vidíš," povedala priateľke odmerane. "Máš tu síce dobré jedlo, ale načo ti je, keď sa nemôžeš pokojne najesť? Idem domov."

 A tak si poľná myš zbalila kufrík a cupkala mestskými ulicami, kým neprišla znova na svoje milované pole. Spokojne vliezla do svojej diery pod živým plotom. "Sem patrím," povedala si a poobzerala sa okolo seba po všetkom, čo tak veľmi ľúbila. "Páči sa mi, keď si môžem pomykať fúzmi a švihnúť chvostom, kedykoľvek sa mi zachce. Nech si mestská myš sedí vo svojom meste!"

 POUČENIE:

 Všade je dobre, ale doma najlepšie.

 Z a j a c  a  k o r y t n a č k a

 Zajac bol ako všetci rodáci rýchly bežec a neraz si kvôli tomu doberal starú korytnačku. "Aká si pomalá," vzdychol vždy, keď sa korytnačka vliekla okolo neho. "Nečudoval by som sa, keby si bola najpomalšie zviera na svete. Ty asi ani nevieš, čo je to ponáhľať sa."

 "Myslím, že keby som musela, vedela by som sa pohybovať celkom rýchlo," povedala korytnačka šťastne a po centimetroch sa posúvala vpred. Zajac sa rozosmial. "To je dobré!" vysmieval sa. " Ty si asi dokonca myslíš, že by si ma porazila v pretekoch?" Korytnačka zastala a zamyslela sa. "Áno, porazila," povedala napokon. "Výborne," zvolal zajac. "Ak sa chceš zosmiešniť, budeme sa pretekať." Preteky vzbudili medzi ostatnými zvieratami veľký záujem. V deň, keď sa mali konať, sa všetky poschádzali, aby sa pozreli, ako líška odštartuje preteky na trati, ktorú sama navrhla.

 Zajac nasadil od začiatku také tempo, že o chvíľu korytnačku stratil z dohľadu. Čoskoro sa pred ním vynoril cieľ. Zrazu mu čosi prišlo na um a prudko zastal. "Teraz tej korytnačke ukážem!" povedal sám sebe. "Počkám, kým sa chudera nedoplazí sem, a potom pred jej očami prebehnem cieľom." Zajac si sadol pod strom a čakal, kedy sa ukáže korytnačka. Bol však sparný deň a zajac čoskoro zaspal.

 Stará korytnačka sa zatiaľ pomaly, ale húževnato predierala vpred. Prešla popri strome so spiacim zajacom a napokon dorazila do cieľa. Zajaca zobudili až ovácie, ktorými korytnačku vítali ostatné zvieratá. Zajac na svoj veľký úžas zistil, že preteky prehral.

 POUČENIE:

 Keď si vytrvalý, aj pomaly zájdeš do cieľa.

 V t á k y , z v i e r a t á  a  n e t o p i e r

 Vtáky a zvieratá boli vo vojne. Často a neľútostne spolu bojovali. Niekedy zvíťazili vtáky, keď sa strmhlav vrhli z neba a zaútočili na zvieratá, inokedy zvíťazili zvieratá, keď sa prikradli k vtákom, čo si na zemi hľadali potravu, a prepadli ich. No bol medzi nimi jeden tvor, ktorý bol vždy na strane, ktorá práve víťazila. Nikdy nestrpel stratu, lebo ustavične prebiehal od jedných k druhým. Bojoval s vtákmi dovtedy, kým nezačali prehrávať, a potom rýchlo prešiel na stranu protivníka. Začas potom bojoval so zvieratami, no keď sa im obrátilo vojnové šťastie chrbtom, rýchlo sa pridal k vtákom. Tento tvor sa nazýval netopier. Myslel si o sebe, že je veľmi múdry, lebo je vždy s tým, kto víťazí.

 Vojna sa nakoniec skončila. Vtáky a zvieratá sa dohodli, že budú navždy žiť v mieri. "Teraz dostanem zaslúženú odmenu," pomyslel si netopier. "Každý ma určite považuje za správneho chlapa. Veď napokon, ja som nikdy neprehral. A navyše, pomáhal som obom stranám. Vtáky a zvieratá by si ma vlastne mali zvoliť za kráľa!"

 No skutočnosť bola celkom iná. Ani vtáky, ani zvieratá s netopierom nechceli mať nič spoločné. "Si zradca," povedali prekvapenému netopierovi. "Nie si verný nikomu. Slúžiš len sám sebe. Vo vojne si zradil obe strany. Nechceme mať s tebou nič spoločné." Od tých čias je netopier vydedencom, ku ktorému sa nehlásia ani vtáky, ani zvieratá.

 POUČENIE:

 Ľudia by mali byť verní svojim priateľom a stáť pri nich za  každých okolností.

 P ú t n i c i  a  p l a t a n

 Bolo horúce, dusné popoludnie. Po ceste kráčali dvaja pútnici. Boli veľmi ustatí, lebo šli už od samého rána. Po celý čas na nich pieklo slnko a široko-ďaleko nebol žiaden tieň. Zrazu v diaľke uvideli osamotený platan. Srdcia im podskočili od radosti. "Konečne dáke útočisko!" zvolal jeden z nich.

 Obaja rezko vykročili k stromu. Keď k nemu došli, postavili sa pod konáre s hustým lístím.Potom vďačne klesli na zem a oddychovali v tieni, šťastní, že konečne unikli pálivým slnečným lúčom. Ako tak ležali na chrbtoch a hľadeli do koruny, jeden z nich prehovoril.

 "Smiešne," ozval sa. "Čo?" spýtal sa jeho spoločník. "Tento platan, čo pod nim ležíme," odvetil prvý pútnik. "Prišlo ti niekedy na um, aký je vlastne zbytočný? Veď nerodí žiadne ovocie. Človeku je celkom nanič." Platan nemohol hovoriť, no vypočul si rozhovor tých dvoch. "Akí nevďačníci," pomyslel si trpko. "Veľmi radi sa ukryli pod mojimi konármi pred horúcim slnkom. No poďakujú sa mi za to? Nie! Namiesto toho práve v tejto chvíli, keď sa tešia z chládku a tieňa, ktorý im poskytujem, ma urážajú, aký som neužitočný.

 POUČENIE:

 Nie sme vždy vďačný tomu, kto nám pomôže.

 H v e z d á r

 Hvezdára nezaujímalo na svete nič, iba hviezdy. Každý večer chodieval von a skúmal oblohu. Raz si ako zvyčajne vykračoval, hlavu vyvrátenú do oblohy a oči upreté na hviezdy. Nezbadal, že v ceste mu stojí hlboká studňa. Potkol sa a spadol do nej.

 "Pomoc!" kričal. "Pomôžte mi niekto!" Sedel na dne studne, celý premočený, a volal o pomoc. Okoloidúci začul jeho krik a pozrel do studne. "Pomôž mi, prosím!" modlikal hvezdár. "Tak uprene som pozeral na hviezdy, že som nezbadal studňu." "To je tvoja chyba," povedal mu okoloidúci. "Máš pozerať, kadiaľ ideš."

 POUČENIE:

 Neoplatí sa upriamovať myseľ iba na vysoké ciele a nevšímať si,  čo sa robí okolo nás.

 K ô ň  a  j a z d e c

 Bol krásny jarný deň a mladý zámožný muž sa vybral na prechádzku na svojom novom koni. Žiaľ, nevedel, že kôň ešte nie je celkom skrotený. Len čo sa jazdec vyšvihol do sedla, kôň sklopil uši a divo vyrazil po ceste. Mladý jazdec sa márne pokúšal koňa ovládnuť. A tak sa ho pevne chytil okolo krku a držal sa ako kliešť. "Kam sa tak ponáhľaš?" zvolal za ním jeho priateľ, ktorý tak-tak stihol uskočiť do jarku. "Ako to mám vedieť?" odpovedal mu mládenec, ktorého unášal kôň preč. "Ja o tom nerozhodujem. Radšej sa opýtaj koňa!"

 POUČENIE:

 Nepúšťaj sa do veci, ktorým nerozumieš.

 P o ľ o v n í k

 Človek, ktorému celkom vypadali vlasy, si kúpil parochňu z pravých ľudských vlasov. Raz sa vybral s priateľmi na poľovačku. Keď cválal cez pole, prudký závan vetra mu strhol z hlavy klobúk. S klobúkom mu uchytil aj parochňu, takže ostal holohlavý. Ostatní poľovníci si mysleli, že ich priateľ sa bude zlostiť na to, čo sa stalo. No keď prišli k nemu, videli, že sa až prehýba od smiechu. "Čo je také smiešne na tom, že si prišiel o parochňu?" spýtal sa jeden z nich. "Pomyslel som si," odvetil poľovník so smiechom, "že keď vlasy, z ktorých bola parochňa urobená, neostali na hlave ich majiteľa, ako som mohol čakať, že ostanú na mojej?"

 POUČENIE:

 Zasmej sa, aj ostatní sa budú smiať.

 P o ľ o v n í k  a  d r e v o r u b a č

 Poľovník vyzbrojený puškou nebojácne kráčal lesom a nahlas si opakoval, že hľadá leva, aby ho mohol zastreliť. V duši však nebol až taký smelý, len chcel, aby si to ľudia o ňom mysleli. Po dlhej chôdzi prišiel až k drevorubačovi, čo stínal strom. Pristavil sa pri ňom. "Haló," zavolal. "Hľadám stopy leva. Neviete, kde by som ich našiel?" Drevorubač odložil sekeru a prikývol. "Pravdaže," odvetil. "Poďte so mnou a ja vám ukážem nielen stopy, ale aj leva." Keď to poľovník počul, zbledol a roztriasli sa mu kolená. "N-n-nie, netreba," vyjachtal, obrátil sa a ponáhľal sa preč. "J-ja nehľadám l-l-leva, iba jeho stopy."

 POUČENIE:

 Ľudia nie sú vždy takí smelí, ako sa zdajú.

 L í š k a  a  v r a n a

 Líška sa potulovala po lese a márne hľadala niečo pod zub. Deň plynul pomaly a ona bola veľmi hladná. "Čo by som len dala za pekný kúsok syra!" vzdychla si túžobne. Práve stála pod stromom, a keď zdvihla hlavu a pozrela do jeho koruny, uvidela tam sedieť vranu, ktorá držala v zobáku kus syra. Líška si lačne oblizla pysk. Musí nájsť spôsob, ako ten syr dostať. "Ó, vrana," povedala sladkým hlasom, "aká si len krásna! Máš také jemné čierne perie a zobák tak krásne vykrojený. A keby si tak..." Líška sa odmlčala a obdivne pokrútila hlavou. Vrana zvedavo čakala, čo líška povie. "A keby si tak," pokračovala líška, "mala aj taký krásny hlas, ako si krásna ty sama, bola by si kráľovnou medzi vtákmi."

 Vrane líškine slová nesmierne zalichotili, otvorila zobák hlasno zakrákala, aby jej ukázala, že vie aj spievať. V tej chvíli jej syr vypadol zo zobáka. Líška ho schmatla a ušla preč.

 POUČENIE:

 Daj si pozor na falošné lichotenie.

 V č e l á r  a  v č e l y

 Žil raz jeden včelár, ktorý sa staral o množstvo úľov. Choval včely pre med a ako každý dobrý včelár, nikdy nevybral z úľov všetok med, ale nechal z neho aj včelám. Raz si zlodej postriehol, keď včelár pôjde na obed a keď všetky včely budú hľadať peľ, z ktorého vyrábajú med. Zlodej bol veľmi zlý. Rozbil úle a vybral všetok med do poslednej kvapky. Potom ušiel. Keď sa včelár vrátil a uvidel, čo sa stalo, veľmi ho to zarmútilo.

 "Moje úbohé včielky," nariekal. "Čo urobia, keď uvidia, že majú rozbité úle a med je preč? Musím to dať do poriadku, kým sa vrátia." A pustil sa do roboty. Práve zbieral kusy úľa, keď sa včely začali vracať naspäť. Včely zbadali celú spúšť, polámané plásty, v ktorých opatrovali med, a uvideli aj včelára, ako stojí nad ich zničeným domovom. Pomysleli si, že to musí byť jeho práca. BZZZZZZZ! Včely boli od zlosti celé bez seba. Vrhli sa na úbohého včelára, znova a znova ho štípali. "To nie je pekné," volal. "Toho, čo vám ukradol med, ste nechali odísť, a svojho pomocníka a priateľa štípete!"

 POUČENIE:

 Všeličo je celkom iné, ako sa zdá na prvý pohľad.

 C h l a p e c  a  l i e s k o v c e

 Maškrtný chlapec uvidel na stole pohár s lieskovcami. Oblizol sa a prikradol k nemu. Vopchal dnu ruku a nabral si za plnú hrsť orieškov. "Lieskovce!" zvolal roztopašne. "Strašne mi chutia!" Chlapec si však nabral toľko orieškov, že nemohol vytiahnuť ruku z pohára. Začal kričať od zúrivosti. Potom sa zúfalo rozplakal. Ak oriešky pustí, bude môcť vytiahnuť ruku. Ale on tie oriešky tak veľmi chcel! Mládenec, čo sa prizeral, mu prispel dobrou radou. "Nebuď taký nenásytný," povedal. "Naber si len polovicu orieškov a ruku z pohára ľahko vytiahneš."

 POUČENIE:

 Nechci mať priveľa naraz.

 D v e  n á d o b y

 Rieka bola rozvodnená a strhávala všetko so sebou. Na hladine sa bezmocne pohojdávali dve nádoby. Jedna bola z pevnej zliatiny kovov - mosadze - a druhá bola rovnako pekná, no nebola už taká pevná, lebo bola z hliny. "Poď sem a drž sa pri mne," pozvala mosadzná nádoba hlinenú. "Dám na teba pozor. Som veľmi silná, nič ma nerozbije. Môžem sa trochu preliačiť, ale to je všetko. No ty si chúďatko. Viem, aké sú hlinené hrnce krehké a ako sa ľahko rozbijú. Poď ku mne, budem ťa strážiť."

 "Ďakujem ti, ale radšej nie," zavolala hlinená nádoba a držala sa od mosadznej čo najďalej. "Prečo?" spýtala sa mosadzná nádoba dotknuto. "Prečo nechceš plávať po rieke so mnou?" "Viem, že myslíš svoju ponuku dobré," vysvetľovala hlinená nádoba , rýchlo sa vzdiaľujúc, "ale ty si oveľa tvrdšia ako ja. Trochu do mňa drgneš, a rozsypem sa na tisíc kúskov."

 POUČENIE:

 Rovný rovného si hľadá.

 Š k o v r á n o k  a  s e d l i a k

 Keď prišiel čas postaviť si hniezdo, škovránok sa rozhodol, že si to svoje urobí v poli, a nie na strome, ako väčšina vtákov. Jeho samička zniesla vajíčka do hniezda a z tých sa vykľuli holíčatá. Život v obilí bol veľmi príjemný. Jedného dňa sa tam prišiel pozrieť sedliak, ktorému pole patrilo. "Hmm, veľmi pekné," povedal si. "Obilie je už takmer zrelé na žatvu. Tuším sa porozprávam so susedmi a požiadam ich o pomoc. Tieto slová mladé škovránky veľmi vyplašili. Spustili veľký krik. "Rýchlo mama, musíme sa odsťahovať, kým je naše hniezdo celé." Ich mama však bola skúsená a takéto reči ju nevyplašili. "Tichučko deti," upokojovala ich. "Zatiaľ sa nemusíme ničoho báť. Človek, ktorý hovorí o tom, že zájde k susedom po pomoc, sa veľmi neponáhľa. Ešte máme čas."

 O niekoľko dní, keď sa prezreté klasy skláňali k zemi, prišiel sedliak znova na pole. "Musím najať ľudí a obilie zaraz pokosiť," povedal. "Poďte deti," vzdychla škovránčia mať. "Sedliak sa spolieha na seba, nie na druhých. Tentoraz naozaj musíme ísť."

 POUČENIE:

 Ak chceme, aby bolo niečo urobené, najlepšie je, keď to urobíme  sami.

 V t á k  v  k l i e t k e  a  n e t o p i e r

 V lese žil raz jeden vták. Celý deň spieval a jeho pieseň sa niesla do ďaleka. Počul ho vtáčnik a pomyslel si, že ho chytí do siete a predá. A tak sa aj stalo - vták vletel do siete a stratil slobodu. Vtáčnik ho predal človeku,čo žil v malej chalúpke. Muž vložil vtáka do klietky a zavesil ju pred oblok. Veľmi ho prekvapilo, keď vták vo dne vôbec nespieval. Spievať začal vždy až večer, keď ostatné vtáky stíchli.

 Zvieratá, čo žili naokolo, sa čudovali, prečo je to tak. Požiadali netopiera, aby to zistil. Netopier vo dne spal zavesený dole hlavou v stodole, no v noci, keď spieval aj vták v klietke, sa prebudil a vybral sa lietať. Netopier priletel ku klietke a spýtal sa: "Prečo spievaš v noci a nie vo dne?" "Vtáčnik ma chytil, lebo som ho vo dne prilákal svojim spevom," vysvetľoval vták smutne. "Pretože som spieval vo dne, stratil som slobodu. Teraz spievam, len keď sa zotmie." "Teraz je už neskoro na takú opatrnosť," povedal netopier vtákovi. "Keby ti to bolo prišlo na um, kým si bol slobodný, nikdy by ťa neboli chytili."

 POUČENIE:

 Neskoro je plakať nad rozliatym mliekom.

 K ú p a j ú c i  s a  c h l a p e c

 Chlapcovi sa zažiadalo ísť si zaplávať do rieky. Kamaráti ho vystríhali, že voda je veľmi hlboká, no on ich nepočúval. No len čo sa ponoril, zistil, že voda je. naozaj prihlboká. Veľmi sa naľakal. "Pomoc!" kričal. "Topím sa!" Popri rieke práve kráčal akýsi človek so psom. Nahnevane pozrel na chlapca. "Ty hlúpe decko!" zvolal. "Nevieš, aká je táto rieka nebezpečná? Pochábeľ jeden!"

 "Prosím vás, pane," nariekal chlapec, lebo cítil, že už klesá pod hladinu, "nemohli by ste ma najprv vytiahnuť, a až potom karhať?"

 POUČENIE:

 Keď sme v núdzi, potrebujeme pomoc, nie poučenie.

 L í š k a   a  b o c i a n

 Líške raz prišlo na um, že si s bocianom zažartuje. Pozvala ho teda do svojej nory na obed. Keď bocian prišiel, ponúkla mu na plytkom tanieri skvelú polievku. "Mmmm, tá je dobrá," chválila ju líška a hltavo chlípala z taniera. Chutí ti, priateľ môj?" "Čo ja viem?" odvrkol bocian, márne zobúc z taniera. "Tanier je priveľmi plytký. Nemôžem si z neho nabrať do zobáka ani trochu polievky." A práve toto stará prefíkaná líška chcela. Nahnevala bociana a urobila si z neho blázna. Dobre sa na tom zabavila a s potmehúdskym úsmevom zjedla všetku polievku. Bocian sa ešte zo dva razy pokúsil niečo načrieť zobákom, no potom sa vzdal a šiel domov. Rozhodol sa však, že to líške oplatí.

 O niekoľko dní ju pozval zasa on na obed do svojho domu pri vode. Aj on prichystal polievku. Priniesol ju v krčahu s uzučkým hrdlom. "Dobrú chuť," zaželal líške, vopchal hlavu do krčaha a riadne si nabral do zobáka. "Mmmm, ale je dobrá! Chutí ti, priateľka moja?" "Čo je viem?" odvrkla líška, ktorá sa márne pokúšala prestrčiť hlavu cez hrdlo krčaha. "Nemôžem sa k polievke vôbec dostať." "Škoda," povedal bocian pokojne. Bez ďalších rečí dojedol polievku, zatiaľ čo líška sa zlostne prizerala. Nakoniec líška namrzená odišla domov. Tentoraz sa karty obrátili, no líške sa to vôbec nevidelo zábavné.

 POUČENIE:

 Kto druhému jamu kope, sám do nej spadne.

 C h v a s t a v ý  c e s t o v a t e ľ

 Cestovateľ sa všade chválil, kde všade už bol a čo všetko tam vykonal. Jeho poslucháčov to skoro omrzelo. "Raz," rozprával cestovateľ chvastavo, "keď som bol v Afrike, zúčastnil som sa v skokanskej súťaži. Skočil som dvakrát toľko, ako tam kto kedy skočil. Ak mi nevaríte, choďte do Afriky a opýtajte sa."

 "Ak viete naozaj skočiť tak ďaleko," povedal jeden z poslucháčov, čo cestovateľovi neveril ani slovo," vôbec kvôli tomu netreba chodiť do Afriky. Dá sa urobiť niečo iné." "A čo také?" spýtal sa prekvapený cestovateľ. "Môžete skákať tu a dokázať nám to," odpovedal človek.

 POUČENIE:

 Lepšie je konať ako hovoriť.

 M y š í  s n e m

 Mačka ustavične prenasledovala myši a zabila každú, ktorú chytila. Myši zvolali veľký snem, aby spoločne vymysleli, ako sa pred mačkou chrániť. Snem trval veľmi dlho. Myši na ňom predniesli mnoho návrhov, ale ani jeden nebol dosť dobrý. Nakoniec predstúpil jeden mladý bystrý myšiak. "Mám to," zvolal vzrušene. "Mačka nás preto toľkých pochytá, lebo ju nepočujeme prichádzať. Je to tak?" "Áno," prisvedčila iná myš. "Ale to nám veľmi nepomôže." "Ešte som neskončil," prerušil ju sebavedome myšiak.  "Potrebovali by sme, aby nás niečo varovalo, že mačka sa blíži. Nuž a ja viem, čo robiť! Musíme mačke priviazať na krk zvonec. Vždy, keď bude mačka prichádzať, začujeme ho a včas sa ukryjeme."

 "Skvelý nápad!" zvolali ostatné myši nadšene. "Výborne! Vyriešil si naše problémy! Stačí len nájsť zvonec a priviazať ho mačke na krk." Myši začali jasať a nadšene pišťať. Vtom sa ozvala z kúta stará, veľmi múdra myš, ktorá dovtedy mlčala. "Počkajte," povedala. "Možno je to dobrý nápad, ale povedzte mi jedno: Je medzi vami niekto, kto je ochotný riskovať život a uviazať mačke na krk zvonec?" Nik neodpovedal. V okamihu všetky myši zutekali zo snemu a miestnosť ostala prázdna.

 POUČENIE:

 Načo sú dobré nápady, keď ich nemá kto uskutočniť?

 L e v  a  m y š

 Lev je pyšné a silné zviera - kráľ zvierat. Raz keď spal, prebehla mu po tvári drobná myš. Ozrutný lev sa zobudil a zareval. Chytil myšku mocnou labou a druhou sa zahnal, že rozdrví stvorenie, ktoré ho nahnevalo. "Ó, mocný lev," zapišťala myš, "prosím ťa, nezabíjaj ma. Pekne ťa prosím, nechaj ma žiť. Ak my pustíš, raz sa ti možno budem môcť odvďačiť" Myškine slová leva rozveselili. Predstava, že také malé a ustrašené stvorenie by mohlo niekedy pomôcť jemu, kráľovi zvierat, bola taká smiešna, že sa nad myškou zľutoval. "Choď preč," zavrčal, "lebo si to ešte rozmyslím."

 O pár dni neskôr prišla do divočiny skupina poľovníkov. Chceli chytiť živého leva. Vyškriabali sa na stromy a nastražili sieť. Neskôr tade bežal lev. Poľovníci naňho hneď zhodili sieť. Lev reval a bránil sa, no nemohol sa zo siete vymotať. Poľovníci sa odišli najesť a leva, ktorý sa nemohol ani pohnúť, nechali tak. Lev reval o pomoc, no jediné stvorenie, ktoré sa odvážilo prísť bližšie, bola malá myš. "Ach, to si ty," zastonal lev. "Ako mi ty môžeš pomôcť? Si taká malá!" "Možno som malá," odpovedala myška, "ale mám ostré zuby a chcem sa ti odslúžiť." Potom myška začala prehrýzať sieť. Onedlho vyhrýzla takú dieru, že lev sa cez ňu prepchal von a ušiel na slobodu.

 POUČENIE:

 Niekedy môžu aj malí a slabí pomôcť veľkým a silným.

 P á v  a  ž e r i a v

 Žil raz jeden páv, ktorý bol veľmi pyšný a márnomyseľný.Pred každým sa hrdil svojim krásnym perím. Po daždi stával nad mlákami a obdivoval svoj obraz vo vode. "Len pozrite na môj chvost!" škriekal. "Pozrite na tie farby! Aký som len krásny! Určite som najkrajší vták na svete." Pri týchto slovách roztvoril chvost ako veľký vejár a čakal, kto pôjde okolo a bude ho obdivovať. Ostatné vtáky to hnevalo a rozmýšľali, ako mu zraziť hrebienok. Vyziabnutý žeriav dostal nápad. "Nechajte to na mňa," povedal ostatným. "Vystrelím si z toho nadutého páva."

 Ráno sa žeriav vybral na prechádzku a šiel aj okolo páva. Páv si ako zvyčajne šuchoril perie. "Pozri, aký som krásny!" zaškriekal. "Ty žeriav si taký obyčajný a nezaujímavý. Prečo sa neusiluješ vyzerať trošku elegantnejšie?"

 "Možno máš krajšie perie ako ja," povedal žeriav pokojne. "Ale všimol som si, že nevieš lietať. Tvoje krásne perá nie sú dosť silné, aby ťa vyniesli do vzduchu. Ja som možno obyčajný, ale moje krídla ma vynesú na oblohu."

 POUČENIE:

 Príroda nám niekde ubrala, no inde pridala.

 K r a b  a  j e h o  m a ť

 Krab žil so svojou matkou na dne mora. Matka bola na svojho syna veľmi pyšná, no ustavične ho nabádala, aby bol lepší. Raz ráno si všimla, že jej malý krab beží po morskom dne bokom, tak ako všetky kraby. "Bola by som rada, keby si chodil rovno," povedala mu. "Vyzeralo by to krajšie." "Budem, mama, ak mi ukážeš ako," odvetil jej syn. Mamka kraba to skúsila, no zistila, že inak ako bokom chodiť nevie.

 POUČENIE:

 Nemali by sme kritizovať ľudí za to, za čo nemôžu.

 J u p i t e r  a  k o r y t n a č k A

 Kedysi dávno korytnačka nenosila na chrbte pancier ako dnes. No potom sa stalo čosi, čo spôsobilo, že ho má ustavične ne sebe. Začalo sa to tým, že boh Jupiter pozval zvieratá na hostinu. Prišlo všetko živé, okrem korytnačky. Jupitera to veľmi rozladilo. Dúfal, že jeho pozvanie prijme každé jedno zviera pod slnkom, a korytnačka to pokazila. "Možno ochorela," pomyslel si boh. "Mal by som ju ísť radšej pozrieť." A tak sa Jupiter vybral do korytnačkinho domu. Keď tam prišiel, zistil, že korytnačka je v poriadku.

 "Prečo si neprišla na hostinu?" spýtal sa boh. "Nechcelo sa mi," zívla korytnačka. "Radšej som ostala vo svojom dome." "Naozaj?" spýtal sa boh nahnevane. "Keď je to tak, odteraz budeš nosiť svoj dom so sebou, kdekoľvek sa pohneš."

 POUČENIE:

 Dávajme si pozor na to, čo hovoríme, lebo ľudia nás môžu chytiť  za slovo.

 K o b y l k  a  a m r a v c e

 Mravce po celé dlhé letné dni usilovne pracovali a zhromažďovali si potravu na zimu, keď sneh hrubou vrstvou pokryje zem. Kobylka nič nerobila, len sa prizerala, ako znášajú potravu do zásobárne, a smiala sa im. "Vy blázni!" volala. "Prečo pracujete, keď svieti slniečko? Radšej sa zahrajte a zaspievajte si." Mravce si ju nevšímali. Ďalej pracovali, lebo museli nazbierať toľko jedla, aby im vydržalo celú zimu. Kobylka si zatiaľ veselo poskakovala v tráve a veselo vyspevovala. No leto sa čoskoro skončilo. Prišla jeseň a po nej zima a celý kraj sa pokryl snehom a ľadom. Nikde sa nedala nájsť ani omrvinka pod zub. Kobylka hladovala, lebo si v lete neurobila na zimu žiadne zásoby. Dokrivkala ku skladu, kde mali mravce svoje jedlo.

 "Čo chceš?" spýtali sa jej mravce a ďalej usilovne zametali, upratovali a triedili potraviny. Ani chvíľku nezaháľali, vždy mali plné ruky práce. "Som veľmi hladná," modlikala kobylka, "dajte mi, prosím vás, trošku z jedla, čo ste si odložili, inak umriem od hladu." "Na to si mala myslieť v lete, no ty si stále vyhrávala a vyspevovala," odpovedali jej mravce. "Keď si celé leto prespievala, zimu môžeš pretancovať, a o jedlo sa nemusíš starať." Mravce nedali kobylke ani omrvinku a ona odišla smutná a hladná preč.

 POUČENIE:

 Vždy treba myslieť na budúcnosť.

 Č l o v e k  a s a t y r

 Žil raz jeden človek v jednom dome so satyrom. (Satyr je boh lesov, napoly človek, napoly cap.) Nažívali spolu šťastne dlhý čas. Potom raz prišla veľmi studená zima. Človek si začal dúchať na skrehnuté ruky. "Prečo to robíš?" opýtal sa satyr. "Predsa aby som sa zahrial, keď ich mám studené." V ten deň mali na večeru ovsenú kašu. Kaša bola veľmi horúca, a človek sa bál, že mu popáli jazyk. Preto chytil misku do ruky a začal do kaše dúchať. Satyr ho v úžase pozoroval. "Čo to robíš?" spýtal sa. " Dúcham si do kaše," odvetil človek. "Ale prečo?" divil sa satyr. "Aby som ju ochladil, ty hlúpy," zvolal muž. Satyr pokrútil hlavou a vstal. "Ja radšej pôjdem ďalej," povedal. "Ako to myslíš?" spýtal sa človek. "Kam chceš ísť?" "Čo najďalej od teba,"odvetil satyr. "Nebudem bývať s niekym, kto jedným dychom chladí aj zohrieva."

 POUČENIE:

 Ľudia majú radi, keď sa nemeníme a sme takí, ako si na nás  zvykli.

 Rybár a sleď

 Chudák rybár mal zlý deň. Hoci už na svitaní vyplával s člnom na more, po celý deň ťahal sieť z vody prázdnu. "Je to síce čudné, ale dnes tuším nie je v mori ani jedna rybka," dudral si pod nos. Už sa chcel vzdať a zamieriť s člnom do prístavu, no potom predsa len hodil sieť ešte raz. Keď ju vytiahol, čosi sa na jej spodku metalo. Rybárovi podskočilo srdce od radosti a náhlil sa pozrieť, čo to chytil. Veľmi ho sklamalo, že v sieti bol iba malý sleď. Sleď bol taký maličký, že sa rybárovi poľahky zmestil do dlane. "Pusti ma, prosím ťa," požiadal sleď. "Sám vidíš, že takýto malý som ti nanič. Ale ak ma hodíš do vody, vyrastiem na veľkú rybu. O rok ma môžeš znovu chytiť, a potom naozaj budeš mať so mňa úžitok." "Nič také," povedal rybár. "Keď ťa teraz pustím, viac ťa neuvidím."

 POUČENIE:

 Lepšia malá ryba v hrsti ako veľká vo vode.

 J e l e ň  p r i  j a z i e r k u

 Statný jeleň si prišiel uhasiť smäd ku lesnému jazierku. Keď sa dosýta napil, zahľadel sa na svoj odraz vo vode. jeho veľké, košaté parohy vyzerali prekrásne. "Naozaj mám rozkošné parohy," povedal si jeleň pyšne. "Pôsobia veľmi vznešene." Keď sa obrátil, uvidel vo vode aj svoje nohy. Na tie však už nebol taký hrdý. "Škoda, že nemám také silné nohy ako parohy," povedal si smutne. "Veru tak, nohy mám slabé a tenké. Mal by som si ich dajako vylepšiť."

 Zatiaľ, čo sa jeleň zdržiaval pri jazierku, prikradol sa k nemu lev a chystal sa naňho skočiť. no jeleň mu ušiel. Pred sebou mal voľnú čistinku a nohy mu veru dobré slúžili. Čoskoro bol ďaleko pred levom a vbehol do lesa. No tu sa mu nešťastné parohy zaplietli do konárov a on sa nemohol pohnúť. O chvíľu ho lev dobehol. "Aký som len bol hlúpy!" zvolal jeleň, keď naňho lev skočil. "Nohami, čo mi tak dobré slúžili, som pohŕdal, kým parohy, na ktoré som bol taký pyšný, ma zradili."

 POUČENIE:

 To, čo má pre nás najväčšiu cenu, si zvyčajne ceníme najmenej.

 M e r k ú r  a  d r e v o r u b a č

 V lese žil so svojou rodinou poctivý drevorubač. Celý deň ťažko pracoval, stínal sekerou stromy. Raz kráčal popri hlbokej bystrine so sekerou v ruke. Pošmykol sa a sekera mu spadla rovno do vody. "Čo si len počnem?" bedákal drevorubač. "Voda je prihlboká, nepodarí sa mi sekeru vytiahnuť! Bez nej nemôžem pracovať! Zomrieme od hladu!" Drevorubačov nárek začul boh Merkúr. Zišiel na zem, ponoril sa do hlbokej rieky, vytiahol z nej sekeru z čistého zlata a podával ju drevorubačovi. "Tá nie je moja," povedal poctivý drevorubač a sekeru si od boha nevzal. Merkúr sa znova ponoril do rieky. Tentoraz vyplával so sekerou z čistého striebra. Poctivý drevorubač opäť potriasol hlavou. "Ani toto nie je moja sekera," povedal. "Nemôžem prijať, čo nie je moje." Po tretí raz sa Merkúr ponoril až na dno rieky. Keď sa vynoril, držal v ruke drevorubačovu starú vyštrbenú sekeru. "To je ona!" zvolal drevorubač a dychtivo chytil sekeru do rúk.

 Na Merkúra veľmi zapôsobila drevorubačova čestnosť, a tak mu za odmenu dal aj zlatú a striebornú sekeru. Muž si všetky tri sekery odniesol domov. O tejto príhode sa dopočul iný drevorubač. Šiel k tej istej rieke a hodil svoju sekeru do vody. Potom spustil veľký nárek. "Ó, Merkúr, pomôž mi, prosím ťa!" lamentoval. Boh zostúpil na zem, ponoril sa do rieky a vyplával so zlatou sekerou. "Moja sekera!" zvolal drevorubač a pevne stisol zlatú sekeru. Merkúr ho však potrestal - zlatá sekera zmizla. A jeho vlastná sekera ostala ležať na dne rieky, kde ju každý videl, ale nik ju nemohol vytiahnuť.

 POUČENIE:

 Byť čestný sa vypláca.

 V l k  a  k ô ň

 Vlk šiel cez pole a obzeral sa okolo seba, akú čertovinu by mohol vyviesť. Šiel práve popri ovse, ktorý sa vlnil vo vánku. Zastal a začal vetriť, či nezacíti dáke drobné zviera, čo by mohol uloviť a zjesť. nič živé však nezaňuchal, a tak sklamane tiahol ďalej. Po chvíli stretol koňa. Vlkovi sa zježili na chrbte chlpy a ticho zavrčal. No nahlas nepovedal nič, aby koňa nenahneval. Nenávidel síce všetky zvieratá, no nemal v úmysle pohnevať sa s takým veľkým a silným tvorom. Namiesto toho prefíkaný vlk rozmýšľal, ako by sa koňovi votrel do priazne. Kútikom oka zazrel ovos vlniaci sa vo vetre.

 "Pozri na ten krásny ovos," povedal koňovi. "Videl som ťa prichádzať, a pretože vie, ako kone ľúbia ovos, všetko som ti nechal. Však to bolo odo mňa pekné?" "Mňa neobalamútiš," odvetil kôň, na ktorého vlkove reči vôbec nezapôsobili. "Dobre viem, že vlky nežerú ovos. Keby ho žrali, dávno by tu nebolo ani steblo."

 POUČENIE:

 Nerobme si zásluhy, keď dáme niekomu niečo, o čo sami nestojíme.

 S t r o m y  a  s e k e r a

 Drevorubač vošiel do lesa medzi ozrutné stromy. Boli vysoké, hrubé a pevné. Rástli v lese už stovky rokov. "Prepáčte, že vás vyrušujem," prihovoril sa im drevorubač zdvorilo, "no vy budete určite králi lesa. Chcem vás o niečo požiadať. Potrebujem drevo na nové porisko.Zišlo mi na um, či by som si tu nemohol vyťať nejaký strom. Namyslím, prirodzene, nikoho z vás, len dajaký zákrpok." Veľkým stromom táto reč lichotila a dôstojne prikývli.  "Nežiadaš veľa," povedali. "Môžeš si zobrať jeden stromček. Zotni si tamten odrastok." Staršie stromy ukázali na mladý jaseň, ktorý ešte nemal kedy vyrásť a zosilnieť. Drevorubač sa im poďakoval za láskavosť. Podišiel k jaseňu a skôr, ako by si to mohli staršie stromy rozmyslieť, niekoľkými rýchlymi údermi ho zoťal. Potom si sadol a zo zoťatého stromčeka vytesal nové porisko na svoju sekeru. len čo si sekeru opravil, hneď starým stromom ukázal, po čo vlastne prišiel do lesa. Zaháňal sa sekerou a pozotínal stromy, čo stali okolo neho. Potom šiel ďalej lesom a stínal všetko, čo mu prišlo pod ruku, malé i veľké. Onedlho bol vyťatý skoro celý les. Zopár veľkých stromov, čo ešte ostalo, zúfalo nariekalo, prečo prijali drevorubača medzi seba.

 "Je to naša chyba," plakali. "Sami sme si privodili záhubu. Nemali sme sa mlčky prizerať, ako drevorubač stína prvý stromček. keby sme ho ochránili, boli by sme zachránili aj seba."

 POUČENIE:

 Ochraňovaním slabších môžu silní zachrániť seba.

 O r o l  a  c h r o b á k

 Orol a drobučký chrobák sa dostali do sporu a stali sa nepriateľmi na život a na smrť. Stalo sa ta takto:

 Raz orol naháňal po poli zajaca. Zniesol sa nad vystrašené zviera, vystrel mocné pazúre a zobák nachystal na útok. Úbohý zajac bežal, čo mu sily stačili, a volal o pomoc. Nebolo tak však nikoho, len jeden drobný chrobák. "Pomôž mi chrobáčik! Prosím ťa, pomôž mi!" volal zajac úpenlivo. Chrobák bol síce malý, ale smelý. "Orol!" zvolal čo najsilnejším hlasom. "Vravím ti, neopováž sa dotknúť toho zajaca! Je pod mojou ochranou." Orol si ho pravdaže nevšímal. Veď chrobáka takmer ani nebolo vidieť. Zaútočil na zajaca, schmatol ho a zožral. Chrobáka to veľmi rozhorčilo a rozhodol sa, že zajaca pomstí. Vyškriabal sa do orlieho hniezda na vysokom brale a čakal. Vždy, keď orol zniesol vajce, vykotúľal mu ho z hniezda, takže spadlo na zem a rozbilo sa. Chrobák takto zničil toľko vajec, až sa orol vybral za Jupiterom požiadať ho o radu. "Naklaď vajíčka do môjho lona," povedal boh. "Tam budú v bezpečí. Ku mne sa chrobák neopováži priblížiť."

 No Jupiter nevedel, aký je tento chrobák odhodlaný. Keď sa do niečoho pustil, vždy sa to usiloval dokončiť. Počkal, kým orol nakládol do Jupiterovho lona vajcia. potom zvalil Jupiterovi na kolená hrudku hliny. Keď boh zbadal na svojom odeve nečistotu, vyskočil a rýchlo sa oprášil. No zabudol, že má v lone orlie vajíčka. Vajcia spadli na zem a rozbili sa. Chrobák opäť zvíťazil. Vraví sa, že od vtedy si orly robia hniezda na takých nedostupných miestach, že ich ľudské oko zriedka vidí.

 POUČENIE:

 Skutočné odhodlanie prekoná všetky prekážky.

 P a s t i e r  a  k o z a

Zvečerievalo sa. Pastier kôz nepokojne pobiehal po svahu a zháňal do kŕdľa kozy, čo mal na starosti. Kým sa celkom nezotmie, musia byť v prístrešku pri gazdovom dome. Kozy počuli jeho hvízdanie a volanie, a ako prichádzali jedna za druhou k nemu, pastier ich rátal. Jedna koza však chýbala. pastier sa rozhliadol po okolí. Uľavilo sa mu, keď ju v diaľke zbadal. Zakričal na ňu, aby sa vrátila, no koza si ho nevšímala. Pastier znova volal a pískal, ale všetko bolo márne. Pastiera sa začalo zmocňovať zúfalstvo. Ak sa vráti bez jednej kozy, gazda mu vynadá.

 Pastier stratil trpezlivosť, chytil do ruky kameň a hodil do kozy. nechcel ju poraniť, no ako áno, ako nie, trafil ju do hlavy a odbil jej kúsok z rohy. "Panebože!" zanariekal pastier a rozbehol sa ku koze. "Prosím ťa, nepovedz gazdovi, čo som ti spravil s rohom." "Ty si ale hlúpy," zamečala koza. "Či nevidíš, že zlomený roh gazdovi sám prezradí, čo sa stalo?"

 POUČENIE:

 Zbytočne je skrývať to, čo sa skryť nedá.

 V l k  v  o v č o m  r ú c h u

 "V tamtej čriede musí byť veľa chutných oviec," povedal si starý zlý vlk, keď pozeral na pasúce sa ovce. "Ako ba som sa k nim dostal, aby som mohol jednu zjesť?" Zrazu dostal nápad. Našiel starú kožu z ovce a navliekol si ju na seba. Pribehol k pasúcim sa ovciam a zamiešal sa medzi ne. Ovce si mysleli, že je jednou z nich, a vôbec si ho nevšímali, ako chodil hore-dolu pomedzi ne. Dokonca ani pastier si vlka nevšimol. Vlk sa rozhodol, kým sa zotmie, a až potom sa vrhne na najtučnejšiu ovcu a zožerie ju. Keď slnko zašlo za vzdialené vŕšky, pastier priviedol ovce aj vlka v starej ovčej koži do prístrešku, aby tam prenocovali. Potom odišiel do svojho domca spať. Vlk si práve vyhliadol jednu ovcu a chystal sa na ňu vrhnúť, keď sa zrazu na prístrešku otvorili dvere a zastal v nich gazda. "Potrebujem čerstvé mäso," povedal. "Vyberiem si jednu z vás, ovečky. Áno, teba! Ty si pekná, veľká." Pri tých slovách gazda dvihol sekeru a udrel vlka do hlavy, mysliac si, že je to ovca.

 POUČENIE:

 Ani prešibanosť sa vždy nevypláca.

 V o j a k  a  k ô ň

 Kedysi dávno žil jeden vojak, ktorý sa veľmi pekne staral o svojho koňa. Dobre vedel, že jeho život závisí v boji od tejto paripy. Vždy sa presvedčil, či jeho koníka kŕmia najlepším ovsom, dával mu piť najčistejšiu vodu, dozrel, aby ho paholok dobre vykefoval, až sa mu boky len tak ligotali. Vojak si nikdy neľahol skôr, kým sa nepresvedčil, že sa mu o koňa dobre postarali, a že má strechu nad hlavou. Kôň za to svojmu pánovi dobre slúžil. Nosil ho do boja a nikdy sa nesplašil, ani sa nedal na útek, nech bol boj akýkoľvek ťažký. Jedného dňa sa vojna skončila a vojak sa vrátil domov. Odložil meč a brnenie a opäť bol z neho roľník. Celé dni pracoval na poli.

 Aj kôň bol zapriahnutý do práce. Od svitu do mrku lopotil na poli. Ťahal pluh a vykonával všetky ťažké práce na gazdovstve svojho pána. Pretože už nebolo treba bojovať, vojak - teraz v roľník - si svojho koňa málo všímal. Koníka kŕmili najbiednejšími plevami, nik mu nevykefoval srsť a nik sa ani nestaral, kde v noci spí. Pretože ho takto zanedbávali, kôň zoslabol a chradol. Bol z neho ťažný kôň, nie jazdecký. po čase vypukla opäť vojna. Roľníka povolali do zbrane, a on si šiel plniť svoju povinnosť. Obliekol si brnenie, zobral meč a rozkázal, aby koníka priviedli z poľa, vykefovali mu srsť a založili sedlo. Keď to všetko vykonali, vojak vysadol na koňa. No ďaleko sa na ňom nedostal. Za roky, keď ho zanedbávali, kôň schudol a zoslabol, nevládal uniesť svojho pána. Po chvíli jazdy sa mu podlomili kolená a klesol na zem. "Ďalej musíš ísť peši," povedal kôň vojakovi. "Za tie roky tvrdej lopoty a biednej stravy sa zo mňa stal somár. A somára nezmeníš na koňa, kedykoľvek si zmyslíš."

 POUČENIE:

 Ak chceme, aby nám niečo slúžilo, musíme sa o to dobre starať.

 J u p i t e r  a  o p i c a

 Medzi zvieratami zavládlo veľké vzrušenie. Boh Jupiter sa rozhodol odmeniť živočícha, čo má najkrajšie mláďa. Poschádzali sa zvieratá zo všetkých strán - prišli z vrchov aj z údolí, zo stepí aj z riek. Všetky priviedli svoje mláďatá. Ozvali sa fanfáry a z nebies zostúpil medzi zvieratá Jupiter. Chodil pomedzi ne a pozorne si obzeral každé mláďa, aby mohol vyniesť rozhodnutie. Bola tam aj opica a pritískala si k prsiam svoje mláďa. Jupiter pri nej zastal, a keď mu oči padli na mláďatko s tupým noštekom a holou hlávkou, rozosmial sa. "Čo tu, preboha, robíš?" zahučal. "Nemáš najmenšiu nádej zvíťaziť. V živote som nevidel čudnejšie stvorenie!" A veľký boh kráčal ďalej. Opica si k sebe ďalej pritískala svoje mláďa. "Mne je jedno, čo si Jupiter alebo hocikto iný myslí," zašepkala. "Pre mňa si ty najkrajšie dieťatko na svete."

 POUČENIE:

 Ten, koho máme radi, je v našich očiach vždy najkrajší na svete.

 Č l o v e k  a  j e h o  s y n o v i a

 Žil raz jeden človek, ktorý mal päť synov. Namiesto toho, aby synovia spolu svorne a pokojne nažívali, ustavične sa medzi sebou vadili. Ich otec mal už dosť neprestajného hašterenia. Rozhodol sa, že im ukáže, akí sú hlúpi. Vybral z kopy dreva päť rovnako dlhých palíc a zviazal ich do otiepky.Potom zavolal svojich piatich synov. Najprv ho nepočuli, lebo boli zaujatí hádkou, no napokon prišli. "Počúvajte ma!" zvolal otec. "Vezmite túto otiepku dreva a zlomte ju na kolene." "Urobím to ako nič," posmešne sa uškrnul najstarí syn. Zobral otiepku a z celej sily sa do nej zaprel kolenom, Nech sa však namáhal, koľko chcel, otiepku z piatich palíc zlomiť nevládal. "Nezdá sa to," zavrčal napokon. "Ale dá," zvolali jeho bratia a začali sa škriepiť, kto z nich má otiepku zlomiť. nakoniec to jeden po druhom vyskúšali. Všetkých rozboleli kolená, no otiepku nezlomili. "Ukážem vám, ako sa to dá urobiť," povedal otec zachmúrene. Vzal od synov otiepku a rozviazal ju. Potom každému synovi podal jednu palicu. "A teraz rozlomte každý svoje drevo," prikázal im. Synovia urobili, ako im povedal. Každá palica sa poľahky zlomila, ako by to bolo suché raždie. "Čo z toho vyplýva?" spýtal sa otec. Synovia zostali zarazení, krčili plecami a neodpovedali. Otec si vzdychol. "Vari to nevidíte?" vysvetľoval im trpezlivo. "Keď je človek sám, môže sa zlomiť tak ľahko ako toto drevo. No keď sa pevne spojí s inými, nič ho nezlomí." Až vtedy synovia pochopili, čo sa im otec usiloval povedať, a veľmi sa za seba hanbili.

 POUČENIE:

 V jednote je sila.

 V ô l  a  ž a b y

 Žabia rodinka si pokojne nažívala v tŕstí rybníka. Dve najmladšie žabky sa každý deň hrávali na brehu. Skamarátili sa so všetkými živočíchmi, čo tam žili, aj so zvieratami, čo chodili k rybníku piť. Raz sa však stala strašná nehoda. k rybníku sa prišiel napiť ozrutný vôl. Bol obrovský a vôbec si nevšimol žabky na brehu. Ako kráčal k vode, stúpil na jednu a rozpučil ju. druha žabka sa smutne pobrala domov a rozprávala mame, čo sa stalo.

 "Obrovský zver šliapol na moju sestru a zabil ju," nariekala. "Aké veľké bolo to zviera?" spýtala sa jej matka. Nadula líca a brucho. "Bolo takéto?" vyzvedala sa. "Oveľa, oveľa väčšie," odvetila žabka. Stará žaba sa nadúvala, nadúvala a nadúvala. Tak sa nafúkla, že bola veľká a okrúhla ako pampúch. "Bolo veľké ako..." začala - no vtom praskla.

 POUČENIE:

 Niektoré veci je lepšie neskúšať.

 L a m p a

 Lampa bola na seba veľmi pyšná. Celá sa ligotala a bola naozaj krásna. Dali do nej oleja, a keď ju zapálili, vrhala mäkké svetlo po celej miestnosti. "Len na mňa pozrite," vravela pyšne. "Som tá najúžasnejšia lampa. Dávam toľko svetla ako striebristý mesiac na oblohe. Svietim tak krásne ako mesiac a hviezdy dokopy. Ba čo viac, som presvedčená, že svietim tak jasne ako samo slnko."

 V tej chvíli zavial do izby cez otvorený oblok vietor. Bol taký silný, že lampu zahasil. Izba sa ponorila do tmy. "Vidíš už, aká si smiešna?" spýtal sa pán domu, keď lampu znova zažínal. "Ako sa opovážiš prirovnávať sa k slnku, mesiacu a hviezdam? Ony svietia večne, a teba zhasne obyčajný vietor."

 POUČENIE:

 Pýcha predchádza pád.

 P ú t n i k  a  j e h o p e s

 Istý človek sa chystal na ďalekú cestu. Bo veľmi poriadkumilovný a chcel mať všetko akurátne. Preto sa na cestu pripravoval mnoho dní. Vyupratoval celý dom a pripravil si na cestu veľkú zásobu jedla. Keď všetko porobil, obliekol si výletné šaty a na chrbát si vyložil batoh. Potom vyšiel z domu. Vonku naňho čakal jeho verný pes. "Prečo tu vysedávaš a nič nerobíš?" oboril sa naň. "Musím všetko robiť ja sám? Pohni sa a priprav sa na cestu!" Pes zdvorilo zavrtel chvostom. "ja som už pripravený, pane," odvetil. "Čakám len na teba!"

 POUČENIE:

 Radi zvaľujeme vinu za svoje chyby na iných.

 M á r n o t r a t n í k  a  l a s t o v i č k a

 Istý muž prišiel k veľkému bohatstvu. namiesto toho, aby si odložil nejaké peniaze na starobu, začal ich čo najrýchlejšie míňať. Stal sa z neho márnotratník, človek, čo si musí kúpiť všetko, na čo mu oko padne. Onedlho tomuto pochabému človeku neostalo nič, len šaty, čo mal na sebe. Z celého bohatstva nemal ani halier. No nerobil si z toho ťažkú hlavu. Veril, že všetko sa dá samo do poriadku.

 Jedno jarné ráno si vyšiel do polí a cítil sa veľmi príjemne. Slniečko svietilo a vzduch bol teplý. Ako sa tak prechádzal a o nič na svete sa nestaral, pozrel hore na oblohu. Pomedzi biele oblaky letel osamotený vták. "To je určite lastovička!" zvolal natešene. "Prilieta sem vtedy, keď sa blíži leto. Onedlho za ňou priletí určite celý kŕdeľ. To značí, že leto je za dverami." Moje problémy sa vyriešili, povedal si márnotratník. Ak prichádza leto, nebudem potrebovať kabát. Môžem ho predať a za peniaze si kúpiť jedlo. A aj to urobil - predal svoj dobrý kabát prvému človeku, čo stretol na ceste. No vzápätí sa všetko obrátilo. Počasie sa prudko zmenilo a chlad zabil mnoho vtáčikov a iných zvierat. Márnotratný človek, trasúc sa od zimy, našiel na zemi telo zmrznutej lastovičky. "Kvôli tebe som predal kabát," zanariekal. "A teraz tu mrznem!"

 POUČENIE:

 Jedna lastovička leto nerobí.

 Ž a b a  m a s t i č k á r k a

 Žabu prestalo baviť celý deň kvákať na brehu rybníka, kde žila. Rozhodla sa, že sa presťahuje do mesta a stane sa boháčkou. A urobí to tak, že si otvorí na trhovisku stánok a bude z nej mastičkárka. mastičkár nie je skutočný lekár, ale taký, čo predstiera, že vylieči všetky choroby. Žaba teda doskackala na trhovisko a otvorila si tam stánok. Poličky v ňom zaplnila fľaškami najrôznejších tvarov a veľkostí. Mala tam zelené fľaše, modré fľaše, hnedé fľaše, aj priezračné fľaštičky. Keď mala všetko pripravené, vyskočila na debnu, aby ju všetci dobré videli, a začala vykrikovať. "Sem sa! Sem sa!" volala. "príďte ku mne s bolesťami, vyliečim vás zo všetkých chorôb!"

 Okolo žabinho stánku sa zhromaždi veľký zástup zvierat, ktoré prilákali pekné sľuby. Medzi divákmi stála aj líška. "Naozaj môžeš vyliečiť úplne všetko?" spýtala sa. "Pravdaže," zaklamala žaba. "Učila som sa u najlepších lekárov na svete. To, čo je v mojich fľaštičkách, vylieči každú nemoc." Po týchto slovách sa zvieratá začali tisnúť dopredu a kupovali fľaštičky za drahé peniaze. Ale múdru líšku žabina odpoveď neuspokojila. Chvíľu sa prizerala a potom sa ticho spýtala: "Keď si taká múdra lekárka, ako to, že nemôžeš chodiť, iba skáčeš? A prečo máš takú škvrnitú a vráskavú kožu?" Na to žaba nevedela odpovedať. Okolostojace zvieratá začali žabe nadávať a pýtali si naspäť peniaze. Žaba radšej zutekala z mesta naspäť do svojho rybníka.

 POUČENIE:

 Zázračný lekár, najprv vylieč sám seba.

 R y b á r  a  p í š ť a l k a

 Jeden rybár, ktorý veľmi pekne hral na píšťalke, sa chcel stať muzikantom. Oveľa radšej by vyhrával na píšťalke, ako chytal ryby. Každý deň však musel ísť na morský breh, hodiť do vody siete a dúfať, že ich vytiahne plné. Keď raz tak šiel k hučiacemu oceánu, zobral si zo sebou aj píšťalku. "Každý vraví, že prekrásne hrám na píšťalke," povedal si sám pre seba. "Prečo by som nezahral rybám? Moja hudba ich možno zaujme a priplávajú k brehu. Potom nebudem musieť hádzať siete do vody." Aj sa o to pokúsil. Postavil sa na breh a celé hodiny hral na píšťalke, ako najlepšie vedel. No ani jedna rybka nevyskočila v vody na breh. Sklamaný rybár napokon schoval píšťalku do vrecka a vrátil sa k sietiam. Hodil ich do mora, a keď ich potom vytiahol na breh, len sa tak hmýrili rybami. "Prečo, keď som hral, ani jedna z vás netancovala?" spytoval sa nahnevane. "A teraz, keď nehrám, všetky tancujete?"

 POUČENIE:

 Keď chceme v niečom uspieť, musíme pracovať, a nie zabávať sa.

 S e v e r n ý  v i e t o r  a  s l n k o

 Severný vietor a slnko sa stretli vysoko nad zemou a vznikol medzi nimi spor. "Som silnejší ako ty," hučal severný vietor. "O tom nemôže byť ani reči," usmievalo sa slnko. Ich spor trval celé týždne. Ani jeden, ani druhý nechcel ustúpiť. Tak sa pohrúžili do súperenia, že prestali vykonávať svoju prácu. severný vietor nefúkal a slnko nesvietilo. Nakoniec sa rozhodli, že musia raz navždy urobiť koniec sporu, lebo sa s počasím na Zemi stane niečo veľmi zlé. Pristali na to, že silnejší bude ten, ktorému sa podarí vyzliecť z kabáta pútnika, ktorého si vyhliadli.

 Severný vietor sa o to pokúsil prvý. Vrhol sa na úbohého pútnika, hučal a dul. Zo všetkých síl sa usiloval strhnúť mužovi kabát z tela, no nepodarilo sa mu to. Dosiahol iba to, že vetrom šľahaný človek si tesnejšie pritiahol kabát k telu, aby sa chránil pred chladom. "Nedá sa to," zaskučal severný vietor, stíchol a nechal pútnika ísť svojou cestou. "Ak sa mne a mojej sile nepodarilo vyzliecť pútnika z kabáta, nepodarí sa to ani tebe, slnko." Slnko namrzenému severnému vetru neodpovedalo, len sa ďalej usmievalo. Usmievalo sa aj na pútnika pod sebou. Jeho úsmev človeka hrial, takže o chvíľu si prestal pritískať kabát k telu a rozopol so ho. slnečný úsmev bol čoraz teplejší. Pútnik si vyzliekol kabát a prehodil si ho cez plecia. Slnko sa neprestalo usmievať. Zem bola čoraz teplejšia a teplejšia. Všetko začalo od nesmiernej horúčavy vädnúť a klonilo sa k zemi. Napokon pútnik zistil, že kabát vôbec nepotrebuje. Už ho len ťahal po prašnej ceste za sebou. Slnko sa obrátilo k severnému vetru. Stále mlčalo, no jeho úsmev žiaril a žiaril.

 POUČENIE:

 Niekedy dosiahneme viac presviedčaním ako silou.

 M y š i  a  l a s i c e

 Myši s lasicami viedli už celé mesiace vojnu. Lasice boli väčšie a silnejšie a vyhrávali bitku za bitkou. Myši, čo prežili, napokon zvolali schôdzu. "Mám nápad," povedala jedná myš. "Prehrali sme všetky boje, lebo nemáme vodcov. Hlasujem za to, aby sme vybrali štyri myši ako našich generálov, čo nás budú viesť v boji." Ostatné myši súhlasili. Vybrali teda štyri spomedzi seba, čo budú generálmi a povedú ich vo vojne. Aby bolo vidieť, že sú to generáli, vybrané myši dostali prilby s chocholmi z peria a na krky si zavesili veľké metále na stuhách. Čoskoro sa generáli začali cítiť veľmi dôležitý. Každú chvíľu mali schôdze, na ktorých plánovali, ako porazia lasice. Viedli také smelé reči, až sa z nich cítili veľkí a silní. Keď už mali pocit, že nadišla pravá chvíľa, vyrazili na čele ostatných myší do boja. No beda! Napriek všetkému plánovaniu opäť utrpeli porážku. Po zúrivom boji sa myši obrátili na útek. Väčšina z nich sa dostala do svojich dier a tam už boli v bezpečí. Aj generáli utekali z boja, no v prilbách s chocholmi a s metálmi boli takí nemotorní, že k dieram dobehli poslední. A keď konečne boli pri nich, veľké ťažké prilby a metále im znemožnili šmyknúť sa dnu. Lasice úbohých myších generálov dostihli a premohli.

 POUČENIE:

 Domýšľavosť nesvedčí o veľkej rozumnosti.

 L a b u ť  a  v r a n a

 Bola raz čierna vrana, ktorá chcela byť bielou labuťou. Tak ako ostatné vrany, aj ona žila na strome. Mohla mať pokojný život, lebo mala pevné hniezdo a dobrú stravu, no nebola spokojná. Pozorovala pôvabné labute, ako silnými krídlami rozrážajú za letu vzduch a ako sa pyšne nesú na vodnej hladine, a zatúžila byť jednou z nich. "Kiež by som mala biele krídla a telo ako labute," vzdychla si. "Prečo nemôžem byť ako ony? Keď sa budem veľmi usilovať, určite sa mi to podarí." Tak sa vrana rozhodla, že sa premení na labuť. Ako prvé opustila svoje teplé hniezdo na strome a šla bývať na breh rieky k labutiam. Celé týždne ich sledovala, ako plávajú po vode a vzlietajú k oblohe, usilovala si zapamätať si každý ich pohyb. Potom ich začala napodobňovať. Naučila sa plávať v tečúcej vode. Každý deň si prepierala čierna perie, aby zbelelo. Živila sa rovnakou potravou ako labute, no nič nepomáhalo. Jej telo bolo stále čierne. Potrava labutí jej nešla k pochuti, a tak chudla a chudla. Krídla jej z máčania vo vode oslabli a preriedli. Nakoniec si vrana uvedomila, že z nej labuť nikdy nebude. Tak veľmi ju to sklamalo, že odletela ďaleko od rieky a zomrela.

 POUČENIE:

 Môžeme zmeniť svoje zvyky, ale nikdy nezmeníme svoju podstatu.

 V e š t e c

 V meste bol práve trhový deň. Všade boli rozložené stánky s tovarom od výmyslu sveta. Uprostred hlúčika ľudí stál veštec. Skvelé sa mu darilo, lebo za peniaze predpovedal budúcnosť mužom a ženám, čo sa tisli okolo neho. Ľudia viseli na každom jeho slove. "Och," a "ách," vzdychali pri každej predpovedi človeka stojaceho v ich strede. K hlúčiku sa pridávalo čoraz viac mužov a žien a všetci chceli vedieť, čo ich čaká v budúcnosti.

 Zrazu sa cez zástup začal pretláčať akýsi chlapec. "Ostaň vzadu, chlapče," zvolal podráždene veštec. "Nemôžeš sa predbiehať. Musíš počkať, kým na teba príde rad, ak chceš počuť, čo má budúcnosť pre teba prichystané." "Nesiem vám novinu!" dychčal chlapec. "Akú novinu?" zamračil sa veštec. "Vykradli vám dom! zvolal chlapec. "Zlodeji odniesli všetko, čo máte." "Čo to vravíš?" zvolal veštec červený od zlosti. "Vykradli vás zlodeji!" odvetil chlapec. V tej chvíli veštec zabudol, načo stoji na trhovisku. Pretisol sa cez ľudí a bežal domov. Ľudia za ním v údive pozerali. "Čudné," povedal jeden z nich. "Tvrdil, že vie, čo sa nám stane, ale sám sebe nepredpovedal, že mu vykradnú dom.

 POUČENIE:

 Najprv si zameť pred vlastným prahom!

 D u b  a  t r s t i n a

 Pri rieke rástol dub. Bol to veľký strom, pyšný na svoju výšku a silu. "Som najvyšší a najsilnejší spomedzi stromov," volával hlasno. "Nik si na mňa netrúfne!" Neďaleko duba rástla pri vode trstina. Bola pokojná a plachá, jemne šepotala, keď ňou pokyvoval vánok. Raz začal duť krajinou silný vietor. Zavýjal a reval, lámal konáre stromov a odnášal strechy z domov. Dub stál a čelil divokému vetrisku. Vždy bol silnejší než akýkoľvek vietor. No toho dňa bol silnejší vietor ako dub. Vyvalil ho z koreňov a zrazil ho k zemi. Ťažko ranený strom padol do tŕstia. Trstiny sa stále kývali z boka na bok. Vyzeralo to, že vietor ich neznepokojuje.

 "Nerozumiem tomu," vzlykal dub. "Ako sa môže niekto taký krehký a útly ako trstina vyhnúť hnevu vetra, ktorý vytrhol silný strom aj s koreňmi?" "Bol si príliš tvrdohlavý," zaševelila trstina. "Stál si a vzdoroval vetru, aj keď bol silnejší ako ty. My trstiny vieme, že sme slabé a krehké, preto sme sa pred nim sklonili a nechali sme ho neškodne prefičať ponad naše hlavy."

 POUČENIE:

 Ak chceme prežiť, niekedy je lepšie ustúpiť.

